
הכנסת השש עשרה 





נוסח לא מתוקן

מושב שלישי 

פרוטוקול מס' 

מישיבת ועדת הכספים

יום שלישי, כ"ה באב התשס"ה (30 באוגוסט 2005), שעה 9:30

סדר היום :
שינויים בתקציב לשנת 2005.

נכחו:


חברי הוועדה:
יעקב ליצמן – היו"ר 



חיים אורון



נסים דהן



ניסן סלומינסקי



אברהם בייגה שוחט

מוזמנים:


עמית שפייזמן - אגף התקציבים, משרד האוצר

ביתיה פודרביטל - אגף התקציבים, משרד האוצר

אריה למדני - אגף התקציבים, משרד האוצר

עדי ויינברג - אגף התקציבים, משרד האוצר

איתי יעקב - אגף התקציבים, משרד האוצר

יונתן רגב - אגף התקציבים, משרד האוצר

מאיר בינג - אגף התקציבים, משרד האוצר

קרן טרנר - אגף התקציבים, משרד האוצר

משה שגיא - אגף התקציבים, משרד החינוך, התרבות והספורט

יועצת כלכלית:
 סמדר אלחנני

יועצת משפטית: עו"ד שגית אפיק

מנהל הוועדה :  טמיר כהן 

נרשם על-ידי:
  חבר המתרגמים בע"מ
שינויים בתקציב 2005

פנייה 236

היו"ר יעקב ליצמן:


רבותיי, אני פותח את הישיבה. על סדר היום - שינויים בתקציב לשנת 2005. פנייה 236. 

עדי וינברג:


הפנייה התקציבית נועדה לרשום הכנסות שונות של המכון הגיאולוגי, בסכום כולל של מיליון שבע מאות חמישים ושתיים אלף. כל מיני פעולות שהמכון עושה עבור כל מיני גורמים חיצוניים. 

סמדר אלחנני:


הניסוח הוא כמובן לא נכון, זה לא – זה הוצאה מותנית בהכנסה. 

היו"ר יעקב ליצמן:


אבל זה ההכנסה כרגע. 

סמדר אלחנני:


זה הוצאה מותנית בהכנסה. 

ניסן סלומינסקי:


ואם אנחנו לא מאשרים, אז מה קורה להכנסה הזאת, היא –
נסים דהן:


אני מבין שעל פי ההסכם עם משרד האוצר, המכון הגיאולוגי משתמש בהכנסות שלו לצרכיו שלו, נכון? אם הבנתי נכון? זאת אומרת שמשטרה גובה קנסות זה הולך לאוצר, כשהמכון הגיאולוגי גובה, אז הוא נכנס להוצאות השוטפות שלו. 


עכשיו זאת אומרת, אם זאת הכנסה שמותנית בהכנסה הזאת, אז זה לא הכנסה, זה הוצאה מותנית בהכנסה. 

היו"ר יעקב ליצמן:


זה מה שהיא אמרה. 

נסים דהן:


היא לא אמרה. 

היו"ר יעקב ליצמן:


היא אמרה, היא אמרה זה הכנסה, אבל היא אמר שאחר כך – 

נסים דהן:


הפנייה התקציבית נועדה לרישום הכנסות. 

היו"ר יעקב ליצמן:


היא אומרת את זה, זה כתוב. 

נסים דהן:


הפנייה כתוב, היא נועדה לרשום הכנסות, 

היו"ר יעקב ליצמן:


כן, אז זה כתוב. 

נסים דהן:


טעות, זה לא רושם הכנסות, כי את ההכנסות רושמים – 

היו"ר יעקב ליצמן:


אז זה כתוב בדף השני, מה זאת אומרת. אנחנו מדברים ספרדית כרגע? 

נסים דהן:


לא, יש כאן בפנייה הזאת משהו שנועד, איך אמרת, שלא רוצים שנדע, אז שיגידו מה לא רוצים שאנחנו נדע. בכל אופן ההכנסה הזאת אוטומטית נרשמת כהכנסה, אני לא מבין מה זה ההכנסה הזאת רישום הכנסה. אין מושג כזה בספר התקציב רישום הכנסה, אנחנו על ההוצאות, לא על הכנסות, אין רישום הכנסה בספר התקציב. 

היו"ר יעקב ליצמן:


הכנסה מותנית מי בעד 236 שירים את ידו? מי נגד? אושר, תודה רבה. 


238, שיכון, האם יש מישהו, שיכון? אגף התקציבים בחופש. 

פנייה 284, 285

היו"ר יעקב ליצמן:


 נעבור פנייה 284, 285.

איתי יעקב:


הפנייה הזאת נועדה להעביר מאה מיליון שקל מתקציב משרד הביטחון לתקציב הגמלאות, וזה לצורך כמו שאתם יודעים נקבע בחוק שעובדי מדינה מבוטחים בפנסיה תקציבית יפרישו שני אחוז משכרם, הסכום הזה תוקצב במקור בתקציב הגימלאות ומשרד הביטחון הגיע להסכם שההפרשות של אנשי צבא קבע ילכו למשרד הביטחון וזה בא לתקן את ההסכם הזה, התקציב בהתאם להסכם. 


דבר שני, זה תקצוב הוצאה מותנית לצורך תשלום גמלאות לעובדי המועצה הדתית והאזורית של חוף עזה. 


הפנייה הזאת מורכבת משני סעיפים, אחד זה העברת מאה מיליון שקל מתקציב גמלאות משרד הביטחון, ותקציב גמלאות עובדי מדינה, זה בעקבות ההפרשה של שני אחוז, שכל עובד בפנסיה תקציבית מפריש. הכסף הזה היה בבסיס בתקציב הביטחון וצריך להעביר אותו לבסיס עובדי מדינה, זה בעקבות סיכום שנעשה עם משרד הביטחון, לאן ילכו ההפרשות של העובדים, זה אחד. 


שתיים, זה תקצוב בהוצאה מותנית של שבעה וחצי מיליון שקל, לצורך תשלום גמלאות לפורשי המועצה האזורית והמועצה הדתית של חוף עזה. 

נסים דהן:


המאה מליון זה שני אחוז?

איתי יעקב:


המאה מליון זה שני אחוז של אנשי קבע, שנגבים בשנה, זה מאה מיליון. 

היו"ר יעקב ליצמן:


מי בעד 284 ו285, ירים את ידו, מי נגד? אושר.

נסים דהן:


חמישה מיליארד זה עלות הפנסיה של אנשי הקבע? 

פנייה 292

היו"ר יעקב ליצמן:


 אנחנו עוברים לפנייה מס' 292.

ביתיה פודרביטל:


מדובר בהעברת שמונה עשרה מיליון שקלים, בין שתי תוכניות תעסוקה של משרד התמ"ת, מתוכנית תעסוקה ל-call-סנטרים, להגדלת ה-call-סנטרים באשקלון, בארבע מאות עובדים. 

קריאה:


כמה יש בעתודה? 

ביתיה פודרביטל:


יש שם מאה שלושים מיליון. 

היו"ר יעקב ליצמן:


אין שאלות? מי בעד 292? מי נגד?  אושר . 


293, 294 - משרד התחבורה.

קריאה:


משרד הפנים, 

היו"ר יעקב ליצמן:


אז למה כתוב תחבורה, אני ביקשתי רביזיה, 

ניסן סלומינסקי:


מה שהיה, אתה אמרת שלמחרת תבוא שרה אהרון ותסביר לנו לאיזה מקומות זה עובר. 


חוץ מירושלים, רצינו לדעת לאיזה רשויות זה הולך. 


אני דיברתי על השבעים וחמישה מיליון. 

היו"ר יעקב ליצמן:


אי אפשר להפריד אחד מהשני. זה נפל.

פנייה 303, 304

היו"ר יעקב ליצמן:

אנחנו עוברים לפנייה 303, 304.

עדי וינברג:


הפנייה נועדה להעביר מאה עשרים אלפי שקלים בשנים עשר חודשי עבודה, עבור תקן לבן מיעוטים במכון הגיאולוגי, בהתאם לסדרי העדיפויות של המשרד. אושר. 

נסים דהן:


אני נגד התקן הזה מיעוטים, אני רוצה הסבר מה זה. 

עדי וינברג:


אושר למכון הגיאולוגי על ידי נציבות שירות המדינה תקן. 

היו"ר יעקב ליצמן:


בן מיעוטים זה גם חרדים. 

נסים דהן:


עכשיו בלי צחוק, מה זה? 

היו"ר יעקב ליצמן:


הוסיפו תקן, אמרו זה בן מיעוטים. על פי חוק אפליה מתקנת, צריך להכניס. 

אברהם בייגה שוחט:


בשנת 1994, כדי לעשות העדפה מתקנת, קבעו שבשירות המדינה ינווטו למשרדי הממשלה, לכולם, בערך כשלוש מאות משרות לבני מיעוטם שנוכחותם בתוך השירות הממשלתי הייתה מאוד, מאוד, מאוד נמוכה. 


התנאי היה שהמשרד הקולט, שמקבל תקן נוסף, מצידו מפריש גם כן תקן אחד לקליטת בן מיעוטים. כעבור שלוש שנים, זו הייתה הפרוצדורה, והיא הופעלה על ידי נציבות שירות המדינה. כעבור שלוש שנים, אם האיש היה איש טוב, יוציאו בשבילו תקן והוא נשאר. זה בא באמת לתקן את העובדה שלחלק גדול ממשרדי הממשלה, לא מצאו אפילו אחד מבני המיעוטים שנמצא בפנים, למעט כמובן עבודות שירותים של קבלנים וכל מה שכרוך בזה. 


אני מניח, מבלי לראות את זה, שזה מתוך המדיניות הזאת שנקבעה. 

היו"ר יעקב ליצמן:


אגף התקציבים תומך באברהם שוחט. 

נסים דהן:


אני מסכים עם כל מה שאומר אברהם בייגה שוחט, אני רוצה להגיד, בשנת 94, רק עכשיו נזכרו ליישם את זה? 

אברהם בייגה שוחט:


ככה ממלאים. 

היו"ר יעקב ליצמן:


מי בעד 303, 304, ירים את ידו? מי נגד? אושר. 

פנייה 312

היו"ר יעקב ליצמן:


312, משמרות הזה"ב.

עמית שפיזמן:


הפנייה נועדה לתקצב הוצאה מותנית הכנסה, שמונה וחצי מליון שקלים, לשם הפעלת שוטרים שידריכו את משמרות זהירות בדרכים בבתי הספר. 

היו"ר יעקב ליצמן:


מי בעד 312? ירים את ידו, מי נגד?  אושר, תודה רבה. 

פנייה 307, 308


307 , 308, חקלאות, תיירות

אריה למדני:


הפנייה נועדה להעברת שלושה מיליון שקל להכנת תשתיות לבניית מקלטים בערבה. שני מליון שקל מתקציב תיירות ומיליון שקל מתוך התקציב של המשרד. 

היו"ר יעקב ליצמן:


מי בעד 307 308, ירים את ידו, מי נגד? אושר. 

פנייה 309, 310


309, 310, ביטחון פנים, סמים. 

מאיר בינג:


הפנייה נועדה להעברת מיליון מאתיים חמישים אלפי ש"ח מהמשרד לביטחון פנים לרשות למלחמה בסמים, הם הגיעו לסיכום לביצוע מחקרים משותפים על הנושא של סמים. 

היו"ר יעקב ליצמן:


מי בעד 309, 310, ירים את ידו? מי נגד? אושר, תודה רבה. 


311, הוצאות חירום אזרחיות? אין אף אחד. 

פנייה 313, 314


313, 314 משרד החינוך. 

יונתן רגב:


בוקר טוב, הפנייה התקציבית נועדה להעביר כספים מסעיף הפיתוח של משרד החינוך, למשרד החינוך, כחלק מההחזר של הקיצוץ שהיה מיועד ב -2005. היה קיצוץ בשעות, 

היו"ר יעקב ליצמן:


אתה מדבר על פיתוח, ומה מצב – 

קריאה:


מפיתוח הם לוקחים? 

יונתן רגב:


לא מההוצאות של הפיתוח, להוצאות שמה שהיה ברזרבה, ליישום מסקנות דוח דברת, זה עכשיו עובר כחלק מההחזר של הקיצוץ, פשוט זה היה בסעיף שישים. 

היו"ר יעקב ליצמן:


מי בעד סעיף 313, 314 ירים את ידו? מי נגד? אושר , תודה רבה. 

פנייה 319, 320

היו"ר יעקב ליצמן:


319, 320, תסביר בבקשה. 

משה שגיא:


אני ממשרד החינוך. מדובר על פנייה לפתיחת שנת הלימודים, שהדברים המרכזיים שנכללים בה זה שינויים מאוזנים של תקציבים שיחידות ביקשו לסיים את תוכנית העבודה שלהם, דבר שני זה תקצוב הגידול הטבעי, דבר שלישי זה תקצוב תוכנית השילוב בחינוך המיוחד.

קריאה:


בגידול הטבעי זה יורד. 

משה שגיא:


יורד בגידול טבעי, יש חלוקה לתקנות, של חינוך יסודי, חטיבת ביניים לכל המגזרים, חינוך מיוחד. 


התקנה הזאת של הגידול הטבעי היא תקנת רזרבה, שמחולקת בפתיחת שנת הלימודים בכל הכיתות. 

קריאה:


זאת אומרת רק שינוי פנימי. 

משה שגיא:


שינוי פנימי, כן, תקצוב של מבנים יבילים לצורך פתיחת שנת הלימודים במקומות שאין פתרונות בינוי, לתלמידים. 

היו"ר יעקב ליצמן:


זה רק אצל חרדים, אין מקום אחר. 

משה שגיא:


לא, לאו דווקא, ותקצוב המשך יישום תוכנית שושני בחינוך היסודי, ותגבור החינוך המיוחד בשעות הוראה מעבר לגידול הטבעי לאור הצרכים המיוחדים שיש בחינוך המיוחד. 

היו"ר יעקב ליצמן:


מי בעד 319, 320 ירים את ידו? מי נגד?  אושר. תודה רבה. 

פנייה 278

היו"ר יעקב ליצמן:


חבר הכנסת אורון ביקש להצביע על השיכון, על אף שאין אף אחד, אני מוכן לעשות את זה. 

חיים אורון:


זה משכנתאות לפי זכאויות, שכל שנה מעבירים את זה באמצע השנה. זה סעיף אשראי. אנשים זכאים למשכנתאות ולא מקבלים את זה , כי הסעיף ריק. 

היו"ר יעקב ליצמן:


ביקשתי רשימה, מי בעד 278, ירים את ידו, מי נגד? אושר. 

פנייה 295, 296

היו"ר יעקב ליצמן:


יש 295 ו-296, בטיחות בדרכים. 

קרן טרנר:


הפנייה נועדה לייעד חמישה מיליון שקלים במזומן ובהרשאה להתחייב למקורות המשרד, לטובת התקשרות עם יועצים לטובת בחינת יישום דוח ועדת שיינין. 

היו"ר יעקב ליצמן:


מי בעד 295, 296, ירים את ידו? מי נגד? אושר, תודה רבה. 


רבותיי אני עושה הפסקה רבע שעה לפני הנושא הבא, ואני רוצה להסביר דבר אחד. אני ביקשתי לא לתת לאף אחד להיכנס כאן, מעבר לחברי כנסת ולשמוע מה שהממשלה מציעה, שגית היועצת המשפטית אילצה אותי, אמרה לי שהיות שמדובר בנושא חשוב, כדאי לתת כמה דקות לשמוע גם אחרים. 


לכן סדר הדברים שהולך להיות, אנחנו נשמע את הממשלה, אני ארצה מכסימום של מכסימום, אני מדגיש, אני מבקש שתעזרו לי בזה, כולם ביחד, כל אחד חמש דקות. אין הרבה. 


על אף שהודעתי לכולם שאני לא אתן לאף אחד להיכנס, אז אני כן אתן היום. 

הישיבה ננעלה בשעה 10:00.

